Efter mere end seks år på posten har Jesper Hansen valgt at stoppe som sportsdirektør i OB, når det kommende transfervindue er overstået. OB vil bruge efteråret på at finde hans afløser.

OB skal have ny sportsdirektør til foråret. Den nuværende, Jesper Hansen, har valgt at stoppe med udgangen af januar 2020, når det næste transfervindue er overstået.

Jesper Hansen kom til OB fra AC Horsens i foråret 2013. Opgaven var at skabe kontinuitet i truppen og bygge et fundament, der kunne bringe OB tilbage i top seks af dansk fodbold.

På resultatsiden er sidste sæsons femteplads det tydelige bevis på, at Jesper Hansen har løst opgaven, men OB har meget mere at takke Jesper Hansen for.

- Jesper Hansen har udført et fantastisk arbejde for OB. Han blev i sin tid ansat med det overordnede mål at få OB tilbage i top seks af dansk fodbold, og det er med sidste sæsons placering og den øjeblikkelige stilling i 3F Superligaen lykkes, siger Niels Thorborg, bestyrelsesformand i Odense Sport & Event, der også fremhæver resultater uden for banen:

- OB er på mange parametre blevet en mere homogen klub de sidste seks-syv år, og det har Jesper Hansen en meget stor andel i. Vi har fået en langt bedre økonomi, der er skabt et godt samarbejde med amatørafdelingen, og så har vores akademi med Jespers bidrag taget kolossale udviklingsskridt, hvilket blandt andet afspejler sig i antallet af spillere af egen avl, der ender på Superligaholdet. Endelig har Jesper stået i spidsen for den igangværende udvikling af faciliteterne i Ådalen. Det er en milepæl for os, som kommer til at betyde rigtig meget i spillere og lederes dagligdag.



Odense Sport & Event indleder nu jagten på den næste stribede sportsdirektør. Og håbet er at have den nye sportsdirektør klar, når 3F Superligaen sparkes i gang igen midt i februar.

- Vi skal bruge den kommende tid på at sondere terrænet efter en kvalificeret afløser. Det er nogle store sko, der skal fyldes ud, for det er klart, at den nye sportsdirektør skal kunne lægge oven på den udvikling og de resultater, der er blevet skabt de sidste seks-syv år,” siger Niels Thorborg.

Den afgående sportsdirektør ser tilbage på en god tid i OB, og han tager afsked med god samvittighed. Også fordi, at tidspunktet er det rigtige.

- Jeg har været fantastisk glad for de seks et halvt år, jeg har haft i OB. Det har været en spændende og udfordrende tid, og jeg synes, at jeg med god samvittighed kan se tilbage på den opgave, jeg i sin tid gik ind til. I øvrigt en opgave som er løst i tæt samarbejde med mange gode og dygtige kolleger i Ådalen. OB var lige sluttet på tiendepladsen, da jeg kom til, og i sidste sæson sikrede vi os en femteplads, og derfor synes jeg også, at tidspunktet er det rigtige for OB. Nu skal der andre kræfter til, siger Jesper Hansen, der endnu ikke ved, hvad fremtiden bringer:

- Foreløbig koncentrerer jeg mig om at gøre arbejdet i OB færdigt. Derefter vil jeg tillade mig at holde en god lang ferie. Livet som sportsdirektør er en livsstil, så jeg vil tage den nødvendige tid til at overveje, hvad fremtiden skal byde på.

OB indtager i øjeblikket fjerdepladsen i 3F Superligaen, hvor der resterer otte kampe inden vinterpausen.